bluuebunny/crossref_metadata_2025 huggingface dataset:
Η παροχή ανθρωπιστικής βοήθειας στην περίπτωση φυσικών καταστροφών στο διεθνές δίκαιο
Authors: Φανάκη Αγγελική
Published: September 2021

Αντικείμενο της παρούσας έρευνας αποτελεί αφενός ο προσδιορισμός και οι καταβολές του καθεστώτος του Διεθνούς Δικαίου Αντιμετώπισης Καταστροφών (ΔΔΑΚ), και αφετέρου η ισχύς και εφαρμογή του. Σε αυτούς τους δύο άξονες εμβαθύνει η διατριβή, αναπτύσσοντας δύο παράλληλες προβληματικές. Συστατικά μέρη του ΔΔΑΚ αναγνωρίζονται τόσο η παροχή βοήθειας, η οποία αποτέλεσε και εφαλτήριο του ΔΔΑΚ και αναπτύσσεται στο πρώτο μέρος της διατριβής, όσο και η έννοια της «καταστροφής», το πεδίο ratione materiae, δηλαδή σε ποιες περιπτώσεις εφαρμόζεται το ΔΔΑΚ, η οποία ερευνάται στο δεύτερο μέρος. Διευκρινίζεται ότι η παρούσα εργασία εξετάζει αποκλειστικά τις περιπτώσεις των φυσικών καταστροφών, όχι των ανθρωπογενών ή των πυρηνικών, υιοθετώντας ως ορισμό εργασίας για την έννοια της «καταστροφής» το άρθρo 3 της Επιτροπής Διεθνούς Δικαίου (ΕΔΔ) των Ηνωμένων Εθνών (Η.Ε.) του «Σχεδίου Άρθρων για την Προστασία Ατόμων σε Περιπτώσεις Καταστροφών». Κύρια συμπεράσματα της έρευνας αποτελούν τόσο η μη ανάδειξη νομικής υποχρέωσης κράτους να προσφέρει βοήθεια μετά από φυσική καταστροφή, αλλά, κατά κύριο λόγο, ούτε και να την αποδεχθεί, όσο και ο διαχωρισμός του «δικαιώματος επέμβασης» από την παροχή βοήθειας στις φυσικές καταστροφές που ξεκαθαρίζεται στο Διεθνές Δίκαιο Αντιμετώπισης Καταστροφών, από μια μεταστροφή της εφαρμογής της «ευθύνης προστασίας» σε μια τάση σύγκλισης και εφαρμογής μιας «υποχρέωσης συνεργασίας». Η αρχή της εθνικής κυριαρχίας παραμένει αδιαπραγμάτευτη στις περιπτώσεις των φυσικών καταστροφών.
Εκπαίδευση, παιδεία και ιστορία στα Χανιά της Κρήτης
Authors: Παπακωνσταντίνου Θωμάς
Published: September 2021

Σκοπός της Διδακτορικής Διατριβής είναι η ανάδειξη της εκπαίδευσης, της παιδείας και της ιστορίας στα Χανιά (1900-1901) με έμφαση στον τοπικό τύπο. Επιλέχθηκε η ιστορική έρευνα αρχειακών πηγών πρωτογενούς χαρακτήρα. Κατά την απαρχή της Κρητικής Πολιτείας, η διοίκηση παρουσιάζει συγκεντρωτικό χαρακτήρα και συμπεριλαμβάνει στους στόχους της την Ένωση και την εκπαίδευση. Οι προϋπολογισμοί του 1900 αποκαλύπτουν πως η εκπαιδευτική ανάπτυξη αποτελεί στόχο, αλλά όχι προτεραιότητα. O ειδικός εκπαιδευτικός προϋπολογισμός φανερώνει πως το περιορισμένο ποσό χρηματοδότησης δεν επενδύεται συνετά. Η εξοικονόμηση πόρων είναι ο στόχος των σταδιακών μεταβολών του πρώτου εκπαιδευτικού νόμου της Κρητικής Πολιτείας του 1899. Η στοχοθεσία της Δημοτικής εκπαίδευσης αναδεικνύεται από τα γνωστικά αντικείμενα. Η μισθοδοσία των εκπαιδευτικών είναι διαβαθμισμένη σε αντιστοιχία με τα προσόντα ή τη θέση τους, ενώ οι εξετάσεις αποτελούν ένα μέσο κατηγοριοποίησής τους. Η μείωση του αριθμού των διδασκάλων από 197 σε 127 και οι καταργήσεις 40 σχολείων στο νομό Χανίων τη σχολική χρονιά 1900-1901, συγκριτικά με την προηγούμενη (1899-1900), αποκαλύπτουν την οπισθοδρομική πορεία της εκπαίδευσης. Οι γνωμοδοτήσεις εκπροσώπων της τοπικής αυτοδιοίκησης για τις σχολικές περιφέρειες συνιστούν μεμονωμένη απόπειρα αποκεντρωτικής διοίκησης. Η λειτουργία του Γυμνασίου Χανίων, οι εκδρομές, ο έλεγχος της συμπεριφοράς των μαθητών από παιδονόμους αναλύονται διεξοδικά. Στη συνέχεια αποκαλύπτεται το εύρος και η ποιότητα του τοπικού τύπου που αποτελούσε επιμορφωτικό μέσο αλλά και πεδίο άσκησης κριτικής στην κυβέρνηση. Τα γνωστικά κενά των εκπαιδευτικών καλύπτονται σε εκπαιδευτικό συνέδριο του 1901. Η γεωργία και το εμπόριο στο λιμένα Χανίων παρουσιάζουν κάμψη, σε αντίθεση με την ανάπτυξη της ταχυδρομικής σύνδεσης του νομού Χανίων με την υπόλοιπη Κρήτη και άλλες χώρες, ενώ η Σούδα συνιστά ορμητήριο για τον πολεμικό στόλο τον Μεγάλων Δυνάμεων. Οι εκλογές του 1901 θέτουν τέλος στην διετία κατά την οποία η νομοθε-τική εξουσία άνηκε εξ’ ολοκλήρου στον Ύπατο Αρμοστή, ενώ ο εκλογικός νόμος επιφέρει ειρηνική εκλογική διαδικασία. Η αποστολή της πρώτης Κρητικής Βουλής συνοψίζεται στην ένωση και στην αποκεντρωτική διοίκηση. Η περίοδος 1900-1901 χαρακτηρίζεται από σημαντικές εξελίξεις στη δημόσια ζωή των Χανίων.
Το ανοικτό - διερευνητικό εκπαιδευτικό εργαστήριο φυσικών επιστημών με χρήση πρότυπης μεθοδολογίας αναζήτησης στο διαδίκτυο
Authors: Σωτηρόπουλος Δημήτριος
Published: September 2021

Αναπτύχθηκε, εφαρμόσθηκε, αξιολογήθηκε και προτείνεται μια πρότυπη μεθοδολογία η οποία αξιοποιεί επαναληπτικά τη στρατηγική αναζήτησης πληροφοριών στο διαδίκτυο: «Ε.Β.Ρ.Η.Κ.Α.», με σκοπό τη διευκόλυνση φοιτητών -εν δυνάμει εκπαιδευτικών- στην αναζήτηση εκπαιδευτικών πληροφοριών στο διαδίκτυο. Οι φοιτητές τις πληροφορίες αυτές τις χρησιμοποιήσαν ώστε να σχεδιάσουν και υλοποιήσουν πειραματικές διαδικασίες στις θεματικές που τους είχαν δοθεί. Η στρατηγική Ε.Β.Ρ.Η.Κ.Α. είναι μια κυκλική διαδοχή βημάτων με ορθή αλλά και κατά περίπτωση αντίστροφη πορεία εντός του κύκλου, τα οποία αφορούν στη συνδυαστική αξιοποίηση εργαλείων/ιστοσελίδων του διαδικτύου. Αυτά (τα εργαλεία/ιστοσελίδες του διαδικτύου) είναι μηχανές και μετα-μηχανές αναζήτησης, μεταφραστικές μηχανές, μηχανές αναζήτησης με ειδικά φίλτρα, μηχανές συσχετίσεων και υπολογισμών, ιστοσελίδες αναζήτησης προσομοιώσεων και επεξηγηματικών βίντεο καθώς και μηχανές αντίστροφης αναζήτησης εικόνων. Κάθε εργαλείο εμπεριέχει διαφορετική μέθοδο αναζήτησης, ταξινόμησης και παρουσίασης των αποτελεσμάτων του, βοηθώντας έτσι τους φοιτητές στο να αποκτούν πολύπλευρη, πολύτροπη και ολοκληρωμένη εικόνα γι’ αυτό που αναζητούν. Οι φοιτητές με τη βοήθεια αυτών των εργαλείων αρχικά βρίσκουν λέξεις/φράσεις κλειδιά στα ελληνικά και στα αγγλικά, πάνω στα οποία συνεχίζουν την αναζήτησή τους ώστε να οδηγούνται σε ιστοσελίδες που περιλαμβάνουν τις απαραίτητες πληροφορίες σε θεωρία και εκπαιδευτικά πειράματα με διαφορετικές μορφές παρουσίασης και τρόπους προσέγγισης. Έτσι οι ασκούμενοι φοιτητές προσεγγίζουν μόνοι τους τις έννοιες, τα φαινόμενα και τη φυσική σημασία τους καθώς και τα όργανα, τις διατάξεις και την εν γένει πειραματική διαδικασία με πολλαπλό και ποικιλόμορφο τρόπο ώστε να εκτελέσουν τελικά οι ίδιοι και επιτυχώς πειραματικές διαδικασίες ανοικτού – διερευνητικού τύπου. Η στατιστική επεξεργασία και ανάλυση των απαντήσεων των φοιτητών έγινε με τη βοήθεια του στατιστικού πακέτου SPSS. Από την ανάλυση διαπιστώθηκε ότι υπάρχει βελτίωση στις απαντήσεις των ζητουμένων παραγόντων μετά την παρέμβαση σε όλες τις ενότητες και συγκριτική υπεροχή της ομάδας πειραματισμού έναντι της ομάδας ελέγχου. Οι δύο ομάδες φοιτητών (ελέγχου και πειραματισμού) είχαν φοιτητές με ισοδύναμες επιδόσεις αρχικά αλλά στη συνέχεια, μετά την παρέμβαση, οι επιδόσεις τους διαφοροποιούνται, με την ομάδα πειραματισμού να παρουσιάζει σημαντική βελτίωση της επίδοσής της σε όλες τις ασκήσεις, καθιστώντας την όλη διαδικασία επιτυχή. Μάλιστα, από τις απαντήσεις που δοθήκαν από τους φοιτητές και μετά από δυο μήνες, η γνώση που αποκτήθηκε παραμένει σημαντικά τους φοιτητές της ομάδας πειραματισμού όπως έδειξε η ανάλυση των αποτελεσμάτων των ερευνών.
Στερεότυπα - προκαταλήψεις και ιστορία του ποντιακού ελληνισμού
Authors: Χασίδου Μελανία
Published: September 2021

[…] Σκοπός της παρούσας εργασίας είναι να προτείνει ένα εκπαιδευτικό πλαίσιο το οποίο θα υποστηρίζει την προσπάθεια μετασχηματισμού των στερεοτυπικών αντιλήψεων και των προκατειλημμένων τρόπων σκέψης και συμπεριφοράς για τον ποντιακό ελληνισμό μέσω του κριτικού στοχασμού πάνω στις παραδοχές των εκπαιδευομένων για αυτόν. Το πλαίσιο αυτό ορίζεται και οριοθετείται από το ένα μέρος από τη Θεωρία της Μετασχηματίζουσας Μάθησης του J. Mezirow και από το άλλο από τις φιλοσοφικές μεθόδους: Φαινομενολογική, Ερμηνευτική και Διαλεκτική. […]
Αλληλεπίδραση βαρέων μετάλλων και πρωτεϊνών σε θαλάσσιους βενθικούς οργανισμούς
Authors: Χαλκιαδάκη Όλγα
Published: September 2021

Η ρύπανση του θαλάσσιου περιβάλλοντος από ανθρωπογενείς δραστηριότητες ολοένα εντείνεται, με σημαντικές συνέπειες για το οικοσύστημα αλλά και τον ίδιο τον άνθρωπο. Ένας από τους σημαντικούς ρυπογόνους παράγοντες είναι τα βαρέα μέταλλα, ορισμένα εκ των οποίων (π.χ. Ni, Fe, Cu) σε μικρές συγκεντρώσεις βοηθούν στο γενικότερο μεταβολισμό των οργανισμών, ενώ άλλα όχι (π.χ. Cd, Cr, Hg, Pb, κλπ). Οι οργανισμοί έχουν αναπτύξει αμυντικούς μηχανισμούς για την ελαχιστοποίηση της επίδρασης των τοξικών μετάλλων σε αυτούς. Η πολύπλευρη μελέτη για την κατανόηση των μηχανισμών της τοξικής δράσης των μετάλλων σε κάθε οργανισμό και των μηχανισμών άμυνάς τους είναι πολύ σημαντική για την εκτίμηση της ‘’υγείας’’ των οικοσυστημάτων. Η παρούσα Διδακτορική Διατριβή στοχεύει στη μελέτη της επίδρασης των βαρέων μετάλλων σε βενθικούς οργανισμούς και ιδιαίτερα στην ανάπτυξη των αμυντικών μηχανισμών τους. Κατά την υλοποίησή της πραγματοποιήθηκαν πειράματα με διαφορετικούς οργανισμούς (Mytilus galloprovincialis, Callista chione, Venus verrucosa) οι οποίοι συλλέχθηκαν από το φυσικό τους περιβάλλον, καλλιεργήθηκαν σε ενυδρεία υπό ελεγχόμενες συνθήκες και αφού εκτέθηκαν σε υψηλές συγκεντρώσεις βαρέων μετάλλων (Pb, Cd, Ni), προσδιορίστηκε ο βαθμός και ο ρυθμός βιοσυσσώρευσής τους στα βράγχια, το μανδύα, το πεπτικό σύστημα και το σώμα τους. Κατόπιν έγινε απομόνωση και προσδιορισμός των πρωτεϊνών που επάγονται από τα βαρέα μέταλλα στους ιστούς αυτούς. Ο σημαντικότερος ίσως μηχανισμός άμυνας των οργανισμών που εκτέθηκαν στις παραπάνω συνθήκες είναι η έκφραση μεγάλων ποσοτήτων μεταλλοθειονινών. Παράλληλα με την υπερέκφραση μεταλλοθειονινών, βρέθηκε ότι υπό αυτές τις συνθήκες στρες, τα κύτταρα υπερέκφραζαν ή αδρανοποιούσαν κάποια ένζυμα τα οποία υπό φυσιολογικές συνθήκες βοηθούν στην ομαλή λειτουργία του κυττάρου. Μελέτηθηκαν τα επίπεδα της λιπιδικής υπεροξείδωσης καθώς και τα ένζυμα: ακετυλοχολινεστεράση, S μεταφοράση της γλουταθειόνης, αναγωγάση της γλουταθειόνης και καταλάση. Βρέθηκε ότι οι μεταλλοθειονίνες, τα ένζυμα αλλά και η λιπιδική υπεροξείδωση εξαρτώνται από το είδος του μετάλλου, την συγκέντρωση έκθεσης, τον χρόνο έκθεσης αλλά και τον υπό μελέτη ιστό.
Ανάπτυξη μεθοδολογίας φυλετικού προσδιορισμού με εφαρμογή τριδιάστατης γεωμετρικής μορφομετρικής ανάλυσης (3DGM) σε κρανία σύγχρονου ελληνικού πληθυσμού
Authors: Χοβαλοπούλου Μαρία-Ελένη
Published: September 2021

Σκοπός της συγκεκριμένης μελέτης ήταν να καθοριστούν οι περιοχές του κρανίου, όπου ο φυλετικός διμορφισμός είναι πιο έκδηλος, εφαρμόζοντας τριδιάστατες γεωμετρικές μορφομετρικές μεθόδους καθώς και να ερευνηθεί η αποτελεσματικότητα αυτής της μεθόδου για τον προσδιορισμό του φύλου βάσει του σχήματος του κρανίου. Το δείγμα αποτελείτο από 176 κρανία ελληνικού πληθυσμού που έξησε τον 20ο αιώνα, γνωστού φύλου (94 αρσενικά, 82 θηλυκά) και ηλικίας. Τα 80 αναφορικά σημεία στην εξωτερική επιφάνεια του κρανίου καθώς και τα 30 ψεύδο-αναφορικά σημεία, ψηφιοποιήθηκαν με τη χρήση του MicroScribe 3DX. Για τον έλεγχο ύπαρξης στατιστικά σημαντικών διαφορών στο σχήμα μεταξύ θηλυκών και αρσενικών ατόμων, εφαρμόστηκε τοGoodall's Fτεστ και χρησιμοποιήθηκε η Γενικευμένη ανάλυση Προκρούστη (GPA), προκειμένου να εξαχθούν οι μεταβλητές σχήματος και μεγέθους. Η μείωση του όγκου των δεδομένων επιτεύχθηκε με την ανάλυση κύριων συνιστωσών, ενώ για την κατάταξη των μεταβλητών του κρανίου σε αρσενικά και θηλυκά άτομα χρησιμοποιήθηκαν δύο μέθοδοι, η διαχωριστική ανάλυση και η λογιστική παλινδρόμηση. Τα αποτελέσματα όλων των περιοχών του κρανίου, με εξαίρεση τη ρινική περιοχή,υποδεικνύουν ότι υπάρχουν στατιστικά σημαντικές διαφορές στο σχήμα μεταξύ των δύο φύλων. Παραδείγματος χάριν, οι οφθαλμικοί κόγχοι στους άνδρες είναι σχετικά παράλληλοι στο μετωπιαίο επίπεδο συγκριτικά με τις γυναίκες. Τα αναφορικά σημεία jugale είναι πιο απομακρυσμένα μεταξύ τους στα αρσενικά άτομα και τα nasospinale και nasion πιο πρόσθια μετατοπισμένα, ενώ τα θηλυκά άτομα, στην περιοχή των κροταφικών οστών είναι λιγότερο πεπλατυσμέσμα και ο νοητός άξονας που σχηματίζουν το μετωπιαίο και το ινιακό οστό πιο επιμήκης. Επιπλέον, οι γυναίκες έχουν σχετικά χαμηλότερη και ευρύτερη υπερώα. Το υψηλότερο ποσοστό ταξινόμησης στον προσδιορισμό του φύλου λήφθηκε από την κρανιοπροσωπική περιοχή, ενώ το χαμηλότερο από την περιοχή της υπερώας. Πιο συγκεκριμένα, η ακρίβεια στον προσδιορισμό του φύλου σύμφωνα με το κρανίο συνολικά ήταν 78,4%, τη βάση του κρανίου 79%, της υπερώας 68,9% το προσωπικό κρανίο 83,1%, τους οφθαλμκούς κόγχους 72,7%,το θόλο του κρανίου 79% και την καμπύλη του κρανίου 70,2%. Σε όλες τις περιπτώσεις το κεντροειδές (το μέγεθος) ήταν μικρότερο για τα θηλυκά άτομα συγκριτικά με τα αρσενικά.Επιπλέον, διαπιστώθηκε ότι το μέγεθος παίζει σημαντικό ρόλο στο φυλετικό διμορφισμό στο κρανίο ως σύνολο, στο θόλο του κρανίου, στο προσωποκράνιο καθώς και στο βασικράνιο. Τέλος,όπως αναμενόταν, σε όλες τις υπό μελέτη περιοχές τα ποσοστά επιτυχούς ταξινόμησης αυξάνονταν,όταν η ανάλυση περιελάμβανε και τη μεταβλητή του μεγέθους. Τα συμπεράσματα αυτής της μελέτης αποτελούν μια σταθερή βάση επάνω στην οποία μπορεί να πραγματοποιηθεί περαιτέρω έρευνα.
Υδρογόνωση των ανανεώσιμων φυτικών ελαίων όπως και των αλκυλεστέρων τους καταλυόμενη από σύμπλοκα των στοιχείων μετάπτωσης
Authors: Μπουριάζος Αχιλλέας
Published: September 2021

Σε αυτήν τη διατριβή μελετούμε την εκλεκτική υδρογόνωση πολυακόρεστων μεθυλεστέρων ανανεώσιμων φυτικών ελαίων προς τους αντίστοιχους μονοακόρεστους εστέρες όπως και την υδρογονόλυση των εστερομάδων τους προς λιπαρές αλκοόλες καταλυόμενες από σύμπλοκα των μετάλλων μετάπτωσης και των κυρίων ομάδων σε υδατικά/οργανικά διφασικά ή σε οργανικά μονοφασικά συστήματα.Η εκλεκτική υδρογόνωση πολυακόρεστων μεθυλεστέρων του ελαίου της σόγιας καταλυόμενη από υδατοδιαλυτά σύμπλοκα του ροδίου και παλλαδίου τροποποιημένα μετρισουλφουρωμένη τριφαινυλοφωσφίνη (TPPTS) συντελείται με υψηλές καταλυτικές δραστικότητες σε υδατικά/οργανικά διφασικά συστήματα. Υδατοδιαλυτοί αζωτούχοι υποκαταστάτες όπως π.χ. η δισουλφουρωμένη βαθοφαινανθρολίνη (BPhDS) ή το αιθυλενοδιαμινοτετραοξικό οξύ (EDTA) προσδίδουν πολύ υψηλή δραστικότητα όπως και σταθερότητα στα συστήματα του παλλαδίου και με καταλύτες Pd/BPhDS στην ίδια διφασική αντίδραση επιτυγχάνεται μια συχνότητα επανάληψης του καταλυτικού κύκλου (TOF) έως 113200 h-1 η οποία είναι πολύ υψηλότερη σε σύγκριση με αυτήν του αντίστοιχου συστήματος Pd/TPPTS. Η διφασική υδρογόνωση μεθυλεστέρων του ελαίου της αγριαγκινάρας καταλυόμενη από Ru/TPPTS αναβαθμίζει την ποιότητα του παραγόμενου βιοκαυσίμου το οποίο θεωρείται βιοντίζελ δεύτερης γενιάς επειδή δεν ανταγωνίζεται τα εδώδιμα φυτικά έλαια. Σε πειράματα μεγάλης κλίμακας παραγωγής η αγριαγκινάρα έχει ήδη αναγνωριστεί ως ένα ενεργειακό φυτό με μεγάλο δυναμικό για βιομηχανικές εφαρμογές.Η διφασική υδρογόνωση πολυακόρεστων φυτικών ελαίων όπως και των μεθυλεστέρων τους καταλυόμενη από υδατοδιαλυτά σύμπλοκα των μετάλλων των κυρίων ομάδων, όπως το ασβέστιο, τροποποιημένα με αζωτούχους υποκαταστάτες, όπως το EDTA, παρουσιάζει μεγάλο ενδιαφέρον λόγω του μη-τοξικού χαρακτήρα και χαμηλού κόστους του ασβεστίου,της υψηλής δραστικότητας του καταλύτη Ca/EDTA (TOF = 63200 h-1) όπως και της σταθερότητάς του επειδή είναι ανακυκλώσιμος και επίσης αποτελεί μια νέα εφαρμογή του πεδίου της κατάλυσης σε υδατικό περιβάλλον. Η υδρογονόλυση των μεθυλεστέρων του φοινικικού πυρηνελαίου προς τις αντίστοιχες λιπαρές αλκοόλες καταλυόμενη από μεγάλο αριθμό υδατοδιαλυτών καταλυτικών συμπλόκων σε υδατικά/οργανικά διφασικά συστήματα έδειξε ότι είναι μια δύσκολη αντίδραση όπου με σύμπλοκα ρουθηνίου τροποποιημένα με τετρασουλφουρωμένητετραφαινυλοπορφυρίνη η μετατροπή είναι μέχρι 17% και η εκλεκτικότητα προς λιπαρές αλκοόλες 99%.
Νανοφωτονικές διατάξεις αργού φωτός με εφαρμογή στις τηλεπικοινωνίες
Authors: Κανάκης Παναγιώτης
Published: September 2021

Η παρούσα διδακτορική διατριβή μελετάει το σχεδιασμό επίπεδων κυματοδηγών φωτονικών κρυστάλλων για τηλεπικοινωνιακές εφαρμογές. Προτείνεται η μοντελοποίηση των κυματοδηγών φωτονικών κρυστάλλων σύμφωνα με τη μέθοδο επιπέδων κυμάτων, η υλοποίηση της οποίας σε τρεις διαστάσεις περιγράφεται εκτενώς. Μελετάται ο σχεδιασμός των γεωμετρικών χαρακτηριστικών των κυματοδηγών φωτονικών κρυστάλλων και οι βελτιώσεις που μπορεί να επιφέρει σε διάφορα γραμμικά και μη-γραμμικά φαινόμενα, εστιασμένα γύρω από τηλεπικοινωνιακές εφαρμογές. Παρουσιάζεται η συμπεριφορά του σχεδιασμού των γεωμετρικών χαρακτηριστικών του επίπεδου κυματοδηγού φωτονικών κρυστάλλων ως προς την καθυστέρηση οπτικών παλμών συμπεριλαμβανομένων των γραμμικών απωλειών και των φαινομένων διασποράς. Στη μελέτη συμπεριλαμβάνεται η μελέτη σολιτονιακών παλμών καθώς και η επίδραση της αρχικής τους ισχύος στις επιπτώσεις των φαινομένων διασποράς. Προτείνεται ένας νέος δείκτης βελτιστοποίησης της αποθηκευτικής ικανότητας των κυματοδηγών φωτονικών κρυστάλλων ικανός να συμπεριλάβει φαινόμενα απωλειών και διασποράς που θα υπόκεινται το οπτικό σήμα. Παρουσιάζονται σχεδιασμοί φωτονικών κρυστάλλων με βελτιωμένες επιδόσεις αποθηκευτικής ικανότητας. Επίσης παρουσιάζεται μία συστηματική μελέτη εντοπισμού του βέλτιστου σχεδιασμού συμπεριλαμβάνοντας μέχρι και δέκα σχεδιαστικές παραμέτρους ταυτόχρονα, καταλήγοντας στο βέλτιστο σχεδιασμό για διάφορα εύρη οπτικών σημάτων. Επιπλέον προτείνονται δύο νέοι δείκτες βελτιστοποίησης των επιδόσεων των κυματοδηγών φωτονικών κρυστάλλων ως προς το φαινόμενο της μίξης τεσσάρων κυμάτων. Για το σκοπό αυτό παρουσιάστηκαν ημιαναλυτικές εκφράσεις της απόδοσης του φαινομένου της μίξης τεσσάρων κυμάτων συμπεριλαμβανομένων λοιπών γραμμικών και μη-γραμμικών φαινομένων. Οι νέοι δείκτες βελτιστοποίησης, εκτός από το ευρέως διαδεδομένο δείκτη απόδοσης, συμπεριλαμβάνουν το εύρος ζώνης αλλά και την συχνοτική απόσταση των εμπλεκόμενων κυμάτων. Επίσης ο παράγοντας της οπτικής ισχύος του κύματος αντλίας αλλά και το μήκος του κυματοδηγού συμπεριλαμβάνονται στη διαδικασία σχεδιασμού δίνοντας πιο ρεαλιστικά αποτελέσματα. Παρουσιάζονται βέλτιστοι σχεδιασμοί φωτονικών κρυστάλλων οι οποίοι παρέχουν υψηλές επιδόσεις του φαινομένου της μίξης τεσσάρων κυμάτων, μεταβάλλοντας μέχρι και δέκα σχεδιαστικές παραμέτρους ταυτόχρονα.
Σύνθεση και μελέτη αναστολέων λιπολυτικών ενζύμων
Authors: Νικολάου Αικατερίνη
Published: September 2021

Phospholipases A2 (PLA2) are enzymes that hydrolyze the sn-2 ester bond of phospholipids releasing free fatty acids and lysophospholipids. Among them, arachidonic acid can be converted into a variety of eicosanoids by metabolic enzymes, while lysophosphatidylcholine (LPC), the most abundant lysophospholipid in plasma and tissues, can be converted into lysophosphatidic acid (LPA) by a secreted enzyme that exhibits lysophospholipase D activity, known as autotaxin (ATX). Both enzymes are involved in inflammatory conditions and, as a consequence, constitute attractive targets for the development of novel agents for the treatment of inflammatory diseases. Due to the fact that molecules which bear the 2-oxoamide functional group and long aliphatic chains exhibit inhibitory activity against cytosolic GIVA cPLA2, 2-oxoamideswith reduced lipophilicity were designed and synthesized. Taking into consideration that in recent years hydroxamic acids have attracted considerable attention due to their pharmacological properties, hydroxamic acids and derivatives there of were designed and synthesized, so as to evaluate their inhibitory activity against ATX.
Υπολογιστική μελέτη νανοδομημένων υλικών με εφαρμογές στις ανανεώσιμες πηγές ενέργειας
Authors: Μίχος Φώτιος
Published: September 2021

Η παγκοσμιοποιημέμη αγορά, ο σύγχρονος καταναλωτικός τρόπος ζωής, η υπερεκμετάλλευση των φυσικών πόρων και η εξάρτηση από τις εξαντλήσιμες πηγές ενέργειας καθιστούν αναγκαία την εύρεση νέων, πιο καθαρών και ανανεώσιμων μορφών ενέργειας. Η νανοτεχνολογία, ως ένα από το πιο αναπτυσσόμενους τομείς σήμερα, προσφέρει καινοτόμα υλικά που βρίσκουν εφαρμογή στη Παραγωγή και Εξοικονόμηση Ενέργειας. Αρχικά, λοιπόν, παρουσιάζονται κατηγορίες νανοϋλικών και το πώς βοηθούν στην αποθήκευση του υδρογόνου στα Μέσα Μαζικής Μεταφοράς, ώστε η χρήση του να είναι πιο εύκολη, πιο ασφαλής και αρμονικότρεη με την ανθρώπινη καθημερινότητα. Επίσης, μελετούνται νανοδομημένοι ημιαγωγοί (ή αλλιώς κβαντικές τελείες) και το πώς οι μοναδικές τους ιδιότητες αξιοποιούνται σε Ανανεώσιμες Πηγές Ενέργειας, στη Βιολογία και στην Ιατρική.Η επίλυση της μη σχετικιστικής χρονοανεξάρτητης εξίσωσης Shrödinger βοηθά στην κατανόηση του τρόπου που συγκροτούνται τα μόρια από άτομα, καθώς και των ηλεκτρονικών, οπτικών και δομικών ιδιοτήτων των μοριακών συστημάτων. Με τη βοήθεια της θεωρίας συναρτησιακού πυκνότητας (Density Functional Theory), και λαμβάνοντας υπόψη την ηλεκτρονιακή συσχέτιση και τις στιγμιαίες ηλεκτροστατικές αλληλεπιδράσεις των ηλεκτρονίων προβλέπεται η σωστή ποιοτική περιγραφή των ιδιοτήτων των διάφορων συστημάτων.Στη συνέχεια, μελετώνται διάφορα νανοδομημένα μεταλλικά υδρίδια που μπορούν να αποθηκεύσουν το υδρογόνο. Χρησιμοποιώντας, λοιπόν, όλες τις βασισμένες σε πρώτες αρχές (ab initio) υπολογιστικές μεθόδους και καταλήγοντας σε αποτελέσματα με συγκεκριμένες και επιλεγμένες προσεγγίσεις, εξετάστηκε ένας μεγάλος αριθμός διάφορων στοιχείων, δομών και κραμάτων, όπως είναι τα LinAln και τα LinAlnHnx , τα LinBn και τα LinBnHnx , καθώς και οι νανοδομές BnHm και ΑlnHm. Οι υπολογισμοί προσπαθούν να ανακαλύψουν την γεωμετρία των εξεταζόμενων δομών αλλά και την ευαισθησία της συμπεριφοράς τους και τον τρόπο συσχέτισης της ενέργειας εκρόφησης με το μέγεθος των δομών και τον αριθμό των υδρογόνων που περιέχονται σε αυτές.Tέλος, εξετάζονται οι νανοδομημένοι ημιαγωγοί CdSe και ZnS και υπολογίζονται οι βέλτιστες γεωμετρίες τους με ατέλειες (defects) στο εωτερικό των δομών τους. Είτε με αντικατάσταση ατόμων (substitutional defect) είτε με αφαίρεση ατόμων (vacancy defect) στις αρχικές τους δομές, υπολογίζεται το φάσμα απορρόφησης και διαπιστώνεται πώς επηρεάζεται το ενεργειακό χάσμα και κατά πόσο μπορεί να μετακινηθεί στο ορατό φάσμα.
Συγκριτική μελέτη του ρυθμού προσαρμογής και του βαθμού αποδοχής από τον ασθενή, ολικών οδοντοστοιχιών κατασκευασμένων με δύο διαφορετικά πρωτόκολλα κατασκευής
Authors: Καμαλακίδης Σάββας
Published: September 2021

ΣκοπόςΣκοπός της Διδακτορικής Διατριβής ήταν η καταγραφή του ρυθμούπροσαρμογής και του βαθμού αποδοχής από τους ασθενείς συμβατικώνολικών οδοντοστοιχιών (Ο.Ο.), που κατασκευάστηκαν με δύο διαφορετικάπρωτόκολλα.Υλικά και μέθοδοιΧρησιμοποιήθηκε δείγμα αποτελούμενο από σαράντα ολικά νωδούςασθενείς με προϋπάρχουσες Ο.Ο. Βάση του πρωτοκόλλου κατασκευής,διαχωρίστηκαν τυχαία, σε δύο ομάδες των είκοσι ατόμων και στη συνέχεια,κάθε ομάδα σε δυο υποομάδες. Στην αρχή της μελέτης, στον 3μηνο και στον6μηνο επανέλεγχο διανεμήθηκαν ερωτηματολόγια για τους δείκτες OHIP-20και τον δείκτη ικανοποίησης των ασθενών. Κατά την αρχική περίοδοπροσαρμογής των Ο.Ο. σημειώθηκε η εντόπιση των επώδυνων σημείων στονστοματικό βλεννογόνο.ΑποτελέσματαΠαρατηρήθηκε αύξηση του δείκτη γενικής ικανοποίησης και αντίστοιχαμείωση του συνολικού δείκτη OHIP-20 και στις τέσσερις υπό εξέταση ομάδες.ΣυμπεράσματαΟ ρυθμός προσαρμογής και ο βαθμός αποδοχής των ασθενών τουδείγματος στις νέες Ο.Ο. δεν επηρεάστηκε αρνητικά από το διαφορετικόπρωτόκολλο κατασκευής τους, ούτε από τον διαφορετικό τύπο αποδιδόμενης σύγκλεισης.
Οι επιπτώσεις των ανθρωπογενών περιβαλλοντικών πιέσεων στις κοινότητες ιών και βακτηρίων σε παράκτια οικοσυστήματα
Authors: Τσιώλα Αναστασία
Published: September 2021

Στην παρούσα διδακτορική διατριβή εξετάστηκε η σχέση μεταξύ της λυσιγονίας και τεσσάρων διαφορετικών συνθηκών ανθρωπογενούς περιβαλλοντικής πίεσης. Επίσης, περιγράφηκε η σύνθεση των κοινοτήτων ιών και βακτηρίων σε σχέση με αυτές τις πιέσεις. Οι τέσσερις συνθήκες απεικονίζουν ανθρωπογενείς περιβαλλοντικές πιέσεις που είτε λαμβάνουν χώρα στις μέρες μας σε μεγάλο, μέτριο ή μικρό βαθμό είτε προβλέπονται για το μέλλον.Πιο συγκεκριμένα, η πρώτη πίεση είναι η εισροή τεχνητών νανοσωματιδίων αργύρου στο θαλάσσιο οικοσύστημα που προβλέπεται να αυξηθεί στο κοντινό μέλλον με σημαντικές και ανεξερεύνητες συνέπειες στο πλαγκτόν. Η δεύτερη πίεση αφορά την εισροή διοξειδίου του άνθρακα (CO2) και την επαγόμενη μείωση του pH της θάλασσας που είναι μια χημική αλλαγή που έχει ήδη μετρηθεί στους ωκεανούς και προβλέπεται να συνεχιστεί. Η τρίτη πίεση είναι επίσης μια καταγεγραμμένη χημική αλλαγή στο θαλάσσιο οικοσύστημα που προκαλείται από την εισροή ρυπασμένων αερολυμάτων. Στη Μεσόγειο Θάλασσα, αυτά τα αερολύματα έχουν κυρίως Ευρωπαϊκή προέλευση και η είσοδός τους προκαλεί αλλαγές στο ισοζύγιο βασικών θρεπτικών στοιχείων. Τέλος, η τέταρτη πίεση περιλαμβάνει τις ποικίλες ανθρωπογενείς δραστηριότητες που λαμβάνουν χώρα στα παράκτια νερά της Ελληνικής ακτογραμμής και προκαλούν συνεχείς χημικές αλλοιώσεις. Για παράδειγμα, η απελευθέρωση είτε βαρέων μετάλλων από βιομηχανίες είτε θρεπτικών από υδατοκαλλιέργειες είναι δύο ενδεικτικά παραδείγματα που παρατηρούνται σε αυτά τα παράκτια συστήματα σε συνεχή βάση. Συνεπώς, για την τέταρτη μελέτη αναλύθηκαν φυσικές κοινότητες με δειγματοληψία πεδίου, ώστε να αποτυπωθεί η βακτηριακή και ιική κοινότητα μια δεδομένη στιγμή. Εν αντιθέσει με την τέταρτη μελέτη, στις τρεις πρώτες χρησιμοποιήθηκε το πειραματικό εργαλείο των μεσοκόσμων, που χρησιμοποιούνται εκτενώς για να μελετηθούν συγκεκριμένες μορφές πίεσης στο πελαγικό οικοσύστημα, καθώς επιτρέπουν τον πειραματισμό σε μεγάλη κλίμακα, με καλή επαναληψιμότητα και με όλο το μικροβιακό πελαγικό τροφικό πλέγμα παρόν. Γνωρίζοντας ήδη πως αυτές οι πιέσεις επηρεάζουν τις βακτηριακές κοινότητες, στόχος της διατριβής ήταν να ελεγχθεί αν η επιρροή παρατηρείται επίσης στο επίπεδο του ιικού γονιδιώματος ή/και του ιικού λυσιγονικού κύκλου ζωής. Μια βασική υπόθεση των πειραμάτων ήταν πως αν οι πιέσεις έχουν αρνητική επίδραση στα πλαγκτονικά βακτήρια, τότε η επίδραση θα είναι ορατή πρωτίστως στους ιούς, καθώς οι ιοί είναι ένας βιολογικός παράγοντας που ελέγχει και συχνά υποκινεί κυτταρικές αποκρίσεις των ανώτερων τροφικών επιπέδων. Για να ελεγχθεί η υπόθεση, χρησιμοποιήθηκαν ποσοτικές μέθοδοι (παραγωγή λυτικών και λυσιγονικών κυττάρων) και ποιοτικές μέθοδοι (γονιδιωματική ανάλυση).
Η τοπική δράση της σιμβαστατίνης στον οστικό ανασχηματισμό
Authors: Παπαδημητρίου Κωνσταντίνος
Published: September 2021

Η σιμβαστατίνη (SIM), που χρησιμοποιείται ευρέως στη θεραπεία της υπερλιπιδαιμίας, παρουσιάζει επίσης ενδιαφέρον λόγω της αναβολικής δράση της στο οστούν. Η παρούσα μελέτη διερεύνησε την αποτελεσματικότητα της τοπικής εφαρμογής 2mg SIM σε συνδυασμό με 3 διαφορετικά μοσχευματικά υλικά-μεταφορείς.Σε 14 πειραματόζωα παρασκευάστηκαν χειρουργικά οστικές βλάβες στα μηριαία οστά. Τα μοσχευματικά υλικά που χρησιμοποιήθηκαν ήταν το βόειο ανόργανο οστικό μόσχευμα (BOS), ο υδροξυαπατίτης με θειϊκό ασβέστιο (HACS), και ο σπόγγος κολλαγόνου (COS). Οι οστικές βλάβες χωρίστηκαν για κάθε χρονική περίοδο σε επτά ομάδες: παθητική ομάδα ελέγχου (CONT), ενεργές ομάδες ελέγχου (BOS), (HACS) και (COS) (όχι σιμβαστατίνη) και ομάδες (BOS + SIM), (HACS + SIM ) και (COS + SIM) (συνδυασμός με σιμβαστατίνη). Τα πειραματόζώα θυσιάστηκαν στις 4 και 8 εβδομάδες και οι οστικές βλάβες αξιολογήθηκαν ως προς τα ιστολογικά και ιστομορφομετρικά τους χαρακτηριστικά. Τα αποτελέσματα με ΑΝΟVΑ έδειξαν στατιστικά σημαντικές διαφορές μεταξύ των ομάδων, ανάλογα με το μοσχευματικό υλικό που χρησιμοποιήθηκε. Στις 4 εβδομάδες, η ομάδα BOS + SIM παρουσίασε υψηλότερα ποσοστά σχηματισμού νέου οστού, ενώ στις 8 εβδομάδες, περισσότερος σχηματισμός νέου οστού παρατηρήθηκε για την ομάδα HACS + SIM. Η παρούσα μελέτη υποδεικνύει ότι η τοπική εφαρμογή της σιμβαστατίνης, σε συνδυασμό με έναν κατάλληλο μεταφορέα, προάγει το σχηματισμό νέου οστού.
Μελέτη της έκφρασης σε μοριακό επίπεδο mRNA των αποπτωτικών γονιδίων της BCL-2 οικογένειας (BCL-2, BAX, BCL2L12) στον αρθρικό χόνδρο σε πειραματικό ζωικό πρότυπο οστεοαρθρίτιδας
Authors: Κούρτης Αριστοτέλης
Published: September 2021

Υπόθεση: Παρόλο που η απόπτωση των χονδροκυττάρων είναι ένας από τους σημαντικότερους παράγοντες που συμβάλλουν στην πρόκληση και εξέλιξη της OA η παθογένεια της νόσου παραμένει μέχρι σήμερα ελάχιστα κατανοητή ενώ τα διάφορα είδη ΟΑ δεν έχουν καμία κοινή παθοφυσιολογική οδό, αλλά μόνο ένα κοινό τελικό στάδιο. Λαμβάνοντας υπόψη ότι η απόπτωση των χονδροκυττάρων είναι ένας από τους σημαντικότερους παράγοντες που αφορούν στην παθογένεση της OA η εστίαση του ερευνητικού ενδιαφέροντος στα μοριακά σήματα που μεσολαβούν στην απόπτωση των αρθρικών χονδροκυττάρων αποτελεί πρόοδο στην προσπάθεια εύρεσης θεραπευτικών στόχων. Έτσι στην παρούσα έρευνα μελετάται η διαφορά έκφρασης των αποπτωτικών γονιδίων της BCL-2 ομάδας (BCL-2, BAX, BCL2L12) στον αρθρικό χόνδρο σε πειραματικό ζωικό πρότυπο οστεοαρθρίτιδας. Υλικό & Μέθοδοι: Συνολικά, χρησιμοποιήθηκαν εβδομήντα λευκά κουνέλια Νέας Ζηλανδίας. Τα 26 από αυτά υποβλήθηκαν σε διατομή πρόσθιου χιαστού συνδέσμου (ΠΧΣ). Μια δεύτερη ομάδα 26 κουνελιών υποβλήθηκε σε «placebo» χειρουργείο, δηλαδή προσπέλαση διατομή αρθρικής μεμβράνης και σύγκλιση τραύματος συμπεριλαμβανομένης της αρθρικής μεμβράνης. Τα υπόλοιπα 18 δεν χειρουργήθηκαν και αποτέλεσαν την ομάδα αναφοράς (control). Ύστερα από δεκατρείς εβδομάδες ακολούθησε ευθανασία σε όλα τα ζώα και έγινε συλλογή ιστοτεμαχίων από τον οστεοαρθρικό και μη οστεοαρθρικό χόνδρο και από τα δύο ζεύγη γονάτων. Οι μοριακές τεχνικές για την ανάλυση έκφρασης των υπό μελέτη γονιδίων σε επίπεδο mRNA περιέλαβαν με τη σειρά ομογενοποίηση ιστού, απομόνωση και έλεγχο της ποιότητας του RNA, κατασκευή cDNA, σύνθεση εκκινητών και real-time PCR για την επιλεκτική ενίσχυση και τον ποσοτικό προσδιορισμό της έκφρασης των μελετούμενων γονιδίων. Αποτελέσματα: Η εκτίμηση της κατάστασης των αρθρικών χόνδρων και των αλλοιώσεών τους με το σύστημα OARSI επιβεβαίωσε εγκατεστημένες οστεοαρθριτικές αλλοιώσεις, ποικίλης έντασης και Grade 1 έως και 5. Σε αντίθεση με τα φυσιολογικά υγιή δείγματα, στα οστεοαρθριτικά δείγματα η έκφραση των ΒΑX και ΒCL2L12 βρέθηκε να ρυθμίζεται προς τα πάνω από σήματα που επάγουν την απόπτωση. Οι όποιες διαφορές της έκφρασης της BCL-2 μεταξύ υγιών και οστεοαρθιτικών δειγμάτων δεν στηρίζονται στατιστικά. Συμπεράσματα: Κατά την εξέλιξη της νόσου της οστεοαρθρίτιδας, είναι αναμενόμενη η προώθηση της αποπτωτικής διαδικασίας και η επικράτηση των προ-αποπτωτικών έναντι των αντι-αποπτωτικών μελών της οικογένειας BCL-2. Στην προσπάθεια ερμηνείας της αύξησης της έκφρασης της προ-αποπτωτικής πρωτεΐνης BAX δεν συναντώνται ιδιαίτερα προβλήματα αφού η εξέλιξη της νόσου της οστεοαρθρίτιδας, συνοδεύεται από την προώθηση της αποπτωτικής διαδικασίας. Επίσης, η ύπαρξη πολλών διαφορετικών μεταξύ τους ισομορφών της ΒCL2L12 αποτελεί ιδιαίτερης σημασίας εφόδιο για την ερμηνεία της υπερέκφρασης της ΒCL2L12 στους οστεοαρθριτικούς χόνδρους ως προ-αποπτωτικό μέλος.
Περιοχές αποστέρησης, ευάλωτες ομάδες και επίδραση της γειτονιάς στην Αθήνα
Authors: Βακαλόπουλος Κωνσταντίνος
Published: September 2021

Η παρούσα διατριβή διερευνά την επίδραση της γειτονιάς σε μια κεντρική περιοχή της Αθήνας, που περιλαμβάνει τμήματα από τα Κάτω Πατήσια, τον Άγιο Νικόλαο και την Κυψέλη. Η έννοια της επίδρασης της γειτονιάς θέτει το ζήτημα ότι μια φτωχή γειτονιά επηρεάζει τις ευκαιρίες ζωής των κατοίκων της όπως το εισόδημα, η απασχόληση, η έκθεση στη βία, η εκπαίδευση, κοκ. Ο όρος έγινε δημοφιλής στο πεδίο της κοινωνιολογίας και της αστικής γεωγραφίας μετά την έκδοση του βιβλίου The Truly Disadvantaged του Wilson τo 1987. Από τότε, το ερώτημα εάν οι φτωχές γειτονιές επιδρούν στις ευκαιρίες ζωής των κατοίκων τους, ιδιαίτερα αυτών που ζουν σε συνθήκες οικονομικής αποστέρησης, απασχολεί ένα ιδιαίτερα σημαντικό μέρος των κοινωνικών επιστημόνων. Η έρευνα για την επίδραση της γειτονιάς που πραγματοποιήθηκε στην παρούσα διατριβή, περιλαμβάνει τόσο ποσοτικές μεθόδους όσο και εθνογραφική έρευνα. Με την χρήση της ανάλυσης αντιστοιχιών και της ανάλυσης συστάδων που αποτελούν τις δύο βασικές στατιστικές μεθόδους αυτού του βιβλίου, εντοπίστηκε η περιοχή στην οποία διεξήχθη η εθνογραφίκη έρευνα για την επίδραση της γειτονιάς. Τα κριτήρια για τον εντοπισμό της περιοχής, προέρχονται από τις κριτικές που υπάρχουν στην βιβλιογραφία για την έρευνα της επίδρασης της γειτονιάς. Ο σκοπός αυτής της διατριβής είναι: α) η κάλυψη του κενού που υπάρχει στη βιβλιογραφία για την επιδράση της γειτονιάς στις αστικές κοινωνίες της Νότιας Ευρώπης, β) η ένταξη της έρευνας της επίδρασης της γειτονιάς στην έρευνα της αστικής χωροκοινωνικής ανισότητας και του αστικού κοινωνικού αποκλεισμού, γ) η ένταξη της έρευνας της επιδράσης της γειτονιάς με τον επιστημολογικό προβληματισμο για την σχέση μεταξύ υποκειμένου και κοινωνικής δομής (ή κοινωνικών συνθηκών) μέσα από τις προσεγγίσεις του κριτικού ρεαλισμού και της φαινομενολογίας, δ) η θεωρητική συνεισφορά στην συζήτηση που υπάρχει στην βιβλιογραφία για τους μηχανισμούς με τους οποίους η περιοχή κατοικίας επιδρά στις ευκαιρίες ζωής των κατοίκων της. Τα ευρήματα αυτής της διατριβής έρχονται σε αντίθεση με ένα μέρος της ποσοτικής έρευνας που υπάρχει στη βιβλιογραφία για την επίδραση της γειτονιάς στην Ευρώπη και στην Αμερική. Συγκεκριμένα, προκύπτει ότι η περιοχή κατοικίας επιδρά στις ευκαιρίες ζωής του ατόμου, όχι ανεξάρτητα αλλά σε συνδυασμό με την κοινωνική του τάξη, καταδεικνύοντας την σημασία του χώρου για τις ατομικές διαδρομές ζωής. Επιπρόσθετα, αναδεικύεται ότι η τροχιά της συγκεκριμένης περιοχής κατοικίας μέσα στο πεδίο της χωροκοινωνικής ανισότητας της Αθήνας, αποτελεί το πλαίσιο στο οποίο διαμορφώνονται οι διάφοροι μηχανισμοί με τους οποίους αυτή η περιοχή κατοικίας επιδρά στις ευκαιρίες ζωής των φτωχών κατοίκων της.
Optoelectronic characterization and modeling of InGaN heterostructures for photovoltaic applications
Authors: Καζάζης Στυλιανός
Published: September 2021

Η παρούσα διδακτορική διατριβή επικεντρώνεται στη διερεύνηση κάποιων πολύ σημαντικών τεχνολογικών ζητημάτων που αφορούν το ημιαγώγιμο σύστημα κραμάτων του Ινδίου–Γαλλίου-Αζώτου (InGaN) καθώς και στην δυναμική που επιδεικνύουν για καινοτόμες φωτοβολταϊκές εφαρμογές υψηλής απόδοσης. Στο πρώτο μέρος αυτής της διατριβής, παρουσιάζεται μια εις βάθος μελέτη των οπτικών ιδιοτήτων των κραμάτων InGaN σε όλο το εύρος της σύστασης, τα οποία αναπτύχθηκαν με την μέθοδο επιταξίας με μοριακές δέσμες (MBE), καθώς κάποιες από αυτές ήταν άγνωστες μέχρι σήμερα. Συγκεκριμένα, μελετήθηκε η συναρτησιακή εξάρτηση της ενέργειας εκπομπής από την στοιχειομετρία του κράματος καθώς και η αντίστοιχη του δείκτη διάθλασης και του ενεργειακού χάσματος. Ο ακριβής προσδιορισμός αυτής της εξάρτησης είναι εξαιρετικά σημαντικός για τον αποδοτικό σχεδιασμό και την κατασκευή όχι μόνο φωτοβολταϊκών κελιών αλλά οποιασδήποτε οπτοηλεκτρονικής διάταξης με βάση τα κράματα InGaN. Στη συνέχεια, μελετήθηκε διεξοδικά ένα ακόμα σημαντικό φαινόμενο που επηρεάζει την αποδοτική λειτουργία οπτοηλεκτρονικών διατάξεων με βάση τα κράματα InGaN, το οποίο δημιουργείτε λόγω των αναπόφευκτων διακυμάνσεων στη σύσταση και ονομάζεται εντοπισμός των φορέων φορτιού. Αυτή η μελέτη πραγματοποιήθηκε πάνω σε κράματα InGaN με υψηλό ποσοστό Ινδίου, τα οποία αναπτύχθηκαν με την μέθοδο MBE και βρέθηκε ότι ο εντοπισμός των φορέων μπορεί να ελεγχθεί κατά το δοκούν προσαρμόζοντας κατάλληλα την θερμοκρασία και το περιβάλλον ανάπτυξης. Έπειτα, παρουσιάζεται μια συστηματική θεωρητική μελέτη πάνω σε καινοτόμες φωτοβολταϊκές διατάξεις, οι οποίες δεν βασίζονται σε τυπικές δομές φωτοβολταϊκών κελιών p-GaN/i-InGaN/n-GaN αλλά σε δομές n-InGaN/p-GaN που έχουν σχεδιαστεί με αρχές μηχανικής πόλωσης. Με την σωστή σχεδίαση και την επιλογή των κατάλληλων χαρακτηριστικών, σε μια τέτοια δομή η απόδοση των φωτοβολταϊκών διατάξεων μπορεί να φτάσει έως 14.5 %, αποκαλύπτοντας έτσι την πραγματική δυναμική που έχουν τα φωτοβολταϊκα κελιά InGaN μονής διόδου. Επόμενο αντικείμενο μελέτης αποτέλεσε η διερεύνηση του υλικού για φωτοβολταϊκές εφαρμογές μεγάλης κλίμακας, χαμηλού κόστους. Πολυκρυσταλλικά υμένια InGaN εναποτέθηκαν για αυτόν τον σκοπό πάνω σε υποστρώματα τηγμένης σίλικας και οι δομικές, ηλεκτρικές και οπτικές τους ιδιότητες μελετήθηκαν εις βάθος σαν συνάρτηση την θερμοκρασίας ανόπτησης. Επίσης, μελετήθηκε θεωρητικά η φωτοβολταϊκή λειτουργία δυο διαφορετικών δομών InGaN/πυριτίου (Si). Βρέθηκε ότι η απόδοση ενός τυπικού φωτοβολταϊκού κελιού np-Si μπορεί να επαυξηθεί κατά περίπου 30%, αν σε μια τέτοια διάταξη προστεθεί ένα λεπτό στρώμα InGaN με τα κατάλληλα χαρακτηριστικά στην πάνω επιφάνεια της. Ακόμα, βρέθηκε ότι σε μια πολυστρωματική δομή pn-InGaN/pn-Si η απόδοση μπορεί να είναι φτάσει το 27.52%, επισημαίνοντας έτσι ότι τα κράματα InGaN έχουν την προοπτική να αποτελέσουν μια σημαντική εναλλακτική για φωτοβολταϊκά υψηλής απόδοσης, χαμηλού κόστους.
Εσωτερική οστεοσύνθεση καταγμάτων με βιοαποσυντιθέμενα (απορροφήσιμα) υλικά
Authors: Παπαγγελόπουλος Παναγιώτης
Published: September 2021

Ο σκοπός της παρούσης μελέτης ήταν να δοκιμασθεί η καταλληλότητα του βιοαποσυντιθεμένου υλικού της πολυδιοξανόνης ( polydioxanone-PDS) ως ράμματα και βελόνες για την οστεοσύνθεση οστεοτομιών του σπογγώδους οστού σε κονίκλους. Η οστεοτομία του περιφερικού άκρου του μηριαίου οστού οστεοσυντέθηκε σε 31 κονίκλους με απορροφήσιμα ράμματα και βελόνες ΡDS. Σε 15 κονίκλους η οστεοτομία οστεοσυντέθηκε με μεταλλικό σύρμα και βελόνες Kirschner. Ο χρόνος επανεξετάσεως ήταν μία, 3, 6, 12 και 24 εβδομάδες. Λαμβάνοντο ακτινογραφίες και το περιφερικό άκρο εκάστου μηριαίου αφαιρείτο και αξιολογούντο μακροσκοπικά. Τα παρασκευάσματα μονιμοποιήθηκαν, εμβαπτίσθηκαν σε παραφίνη και ελήφθησαν τομές 5μm για ιστολογικές και ιστομορφομετρικές μελέτες. Η πόρωση της οστεοτομίας, η πλημμελής θέση, η παρουσία εξωτερικού πώρου και οι εκφυλιστικές αλλοιώσεις μελετήθηκαν ακτινογραφικά. Η αστάθεια της οστεοσύνθεσης, η πλημμελής θέση της πόρωσης, οι εκφυλιστικές αλλοιώσεις και η απορρόφηση του βιοαποσυντιθέμενου υλικού μελετήθηκαν μακροσκοπικά. Η πόρωση της οστεοτομίας και n ανακατασκευή του οστού στη περιοχή του υλικού, η παρουσία εξωτερικού πώρου οι ιστικές αντιδράσεις και η απορρόφηση του υλικού μελετήθηκαν ιστολογικά και ιστομορφομετρικά. Η σύγκριση των δύο μεθόδων οστεοσύνθεσης δεν έδειξε στατιστικά σημαντική διαφορά που να αφορά τα ακτινολογικά, μακροσκοπικά αποτελέσματα. Μακροσκοπικά τα υλικά PDS είχαν απορροφηθεί πλήρως σε όλες τις περιπτώσεις, την 24n εβδομάδα. Οι ιστολογικές μελέτες έδειξαν σχηματισμό νέου οστίτη ιστού στη περιφέρεια του εμφυτεύματος μετά την 3n εβδομάδα. Την 24n εβδομάδα, υπήρχε λέπτυνση ή πλήρης εξαφάνιση του οστίτη ιστού γύρω από τα εμφυτεύματα, ενώ σε μερικές περιπτώσεις η θέση των εμφυτευμάτων δεν διακρίνετο εντός του σπογγώδους οστού. Κατά την διάρκεια της πρώτης εβδομάδας υπήρχαν ελάχιστες ιστικές αντιδράσεις του οστίτη ιστού και του αρθρικού υμένα. Υπήρχαν σαφείς αλλοιώσεις του συζευκτικού χόνδρου στη περιοχή της διάτρησης του από τις βελόνες PDS, αλλά πιστεύουμε ότι το θέμα χρήζει περαιτέρω ελέγχου. Με βάση την παρούσα μελέτη, τα απορροφήσιμα ράμματα και οι βελόνες, υπόσχονται στη οστεοσύνθεση των οστεοτομιών ή των καταγμάτων της σπογγώδους μεταφύσεως των μικρών οστών, όπως των μετακαρπίων και των φαλάγγων.
Θρησκευτικές προπαγάνδες στις μητροπόλεις και επισκοπές της νομαρχίας Θεσσαλονίκης, 1870 -1912
Authors: Αγγελοπούλου Αναστασία
Published: September 2021

Το Ζήτημα των Ιερών Τόπων Λατρείας του ορθόδοξου ρωμαΐκού έθνους στην οθωμανική επικράτεια εμφανίζεται στην πιο τραγική εικόνα του στο β’ μισό του 19ου αιώνα και στις αρχές του 20ου αιώνα, από το 1870-1912. Πρόκειται για ζήτημα διαστάσεων ακήρυχτου θρησκευτικού πολέμου στην, υπό κρατικό μεταρρυθμιστικό ανασχηματισμό, οθωμανική επικράτεια. Αυτός ο ανασχηματισμός διεξάγονταν υπό την πίεση των Μ. Δυνάμεων, που είχαν τα δικά τους συμφέροντα στην Ανατολή. Αιτία του Λατρευτικού Ζητήματος ήταν ο εκκλησιαστικός-θρησκευτικός εθνοφυλετισμός δια μέσου της Βουλγαρικής Εξαρχίας. H Βουλγαρική Εξαρχία του 1870 ιδρύθηκε θεσμικά-πολιτικά από την Υψηλή Πύλη. Ήταν ιδεολογικό εφεύρημα του πανσλαβισμού της τότε Μεγάλης Ρωσίας. Αυτό σήμαινε την ύπαρξη και μιας δεύτερης ορθόδοξης εκκλησιαστικής αρχής στην ίδια Επικράτεια, τότε την οθωμανική. Θα δρούσε παράλληλα με την μέχρι τότε επίσημη εκκλησιαστική αρχή, με το προνομιακό καθεστώς της, που ήταν η Εκκλησία Κωνσταντινούπολης, το Οικουμενικό Πατριαρχείο. Oι ξένες θρησκευτικές και εθνοφυλετικές προπαγάνδες βρήκαν κατάλληλο έδαφος για να εισχωρήσουν και να διασπάσουν τη λατρευτική ενότητα των ορθόδοξων χριστιανικών κοινοτήτων στα ευρωπαϊκά εδάφη της οθωμανικής επικράτειας, με πρώτο στόχο τους Ιερούς Τόπους Λατρείας. Με βάση τις πηγές, τις πατριαρχικές εγκυκλίους και τα σουλτανικά και της Υψηλής Πύλης φιρμάνια, οι Ιεροί Τόποι Λατρείας αναφέρονται ως Ευαγή Ιερά Ιδρύματα: Είναι oι εκκλησίες, τα νεκροταφεία, τα μοναστήρια, τα μετόχια, τα παρεκκλήσια, τα αγιάσματα, τα επισκοπεία, τα σχολεία, τα νοσοκομεία και γενικά όλη η βακουφική ιερή περιουσία.Στη Νομαρχία (Βιλαέτι) Θεσσαλονίκης, και συγκεκριμένα στις μητροπόλεις και επισκοπές της Κεντρικής Μακεδονίας, μέσα από τις πηγές, τα ανέκδοτα κείμενα και την ειδική βιβλιογραφία, ανακαλύπτεται και περιγράφεται όλο το δράμα της λατρευτικής ζωής, μέσα από αντιπροσωπευτικά πρωτόγνωρα δυσάρεστα περιστατικά, κατά πόλεις, κωμοπόλεις και χωριά.Το Λατρευτικό Ζήτημα της τότε περιόδου είναι και επίκαιρο, αν το συγκρίνουμε με τις σημερινές τραγικές καταστάσεις θρησκευτικού εξτρεμισμού στο όνομα του Αλλάχ και του Κορανίου στη Μέση Ανατολή, με καταστροφές και ανατινάξεις εκκλησιών και δολοφονίες στα όρια του Πατριαρχείου Αντιόχειας, Αλεξάνδρειας και μεταξύ των Κοπτών. Τότε, οι Μεγάλες Δυνάμεις ήταν παρούσες αποτελεσματικά και οδήγησαν στην ίδρυση βουλγαρικού κράτους δια μέσου της Βουλγαρικής Εξαρχίας. Σήμερα, όμως, είπαν το μεγάλο όχι στον θρησκευτικό εξτρεμισμό των ισλαμιστών, και μάλιστα των τζιχαντιστών, που γεννήθηκαν και ενισχύθηκαν από το σημερινό νεοοθωμανικό καθεστώς της Τουρκίας.
Η χωρική διάσταση της κατανεµηµένης παραγωγής µε ανανεώσιµες πηγές ενέργειας σε ένα αυτόνοµο ενεργειακό σύστηµα
Authors: Τέγου Ιωάννα-Λήδα
Published: September 2021

Στην παρούσα διατριβή αναπτύσσεται ένα ολοκληρωμένο Μεθοδολογικό Πλαίσιο Σχεδιασμού για την ανάδειξη του βέλτιστου συστήματος παροχής ηλεκτρικής ενέργειας σε ένα απομονωμένο ηλεκτρικό σύστημα, προωθώντας τη διείσδυση των Ανανεώσιμων Πηγών Ενέργειας (ΑΠΕ) στο πλαίσιο της Κατανεμημένης Παραγωγής ενέργειας. Προς τον σκοπό αυτόν, αξιολογούνται 8 εναλλακτικά σενάρια παροχής ηλεκτρικής ενέργειας για το μη-διασυνδεδεμένο νησί της Λέσβου, βάσει οικονομικών, περιβαλλοντικών, τεχνικών και κοινωνικών κριτηρίων. Τα σενάρια αφορούν στην τεχνολογία, στο μέγεθος και στη θέση εγκατάστασης των σταθμών παραγωγής ηλεκτρισμού. Για το λόγο αυτό, αναπτύσσεται παράλληλα κι ένα Μεθοδολογικό Πλαίσιο χωροθέτησης αιολικών πάρκων σε ένα ενεργειακά αυτόνομο ελληνικό νησί, με τη χρήση των Συστημάτων Γεωγραφικών Πληροφοριών. Τα κριτήρια αξιολόγησης των εναλλακτικών θέσεων εγκατάστασης είναι οικονομικά, περιβαλλοντικά, τεχνικά και κοινωνικά, ενώ λαμβάνονται υπόψη και οι νομοθετικοί περιορισμοί, σύμφωνα με την προσφάτως ψηφισθείσα εθνική νομοθεσία. Η αξιολόγηση των εναλλακτικών σεναρίων παροχής ηλεκτρικής ενέργειας στο νησί πραγματοποιείται με την εφαρμογή της πολυκριτηριακής μεθόδου του Σταθμισμένου Μέσου. Οι συντελεστές βαρύτητας των κριτηρίων αξιολόγησης εκτιμώνται μέσω της μεθόδου των συγκρίσεων ανά ζεύγη στο πλαίσιο της Διαδικασίας Αναλυτικής Ιεράρχησης (Analytical Hierarchy Process – AHP). Τα αποτελέσματα έδειξαν ότι πλεονεκτεί το σενάριο με το μεγαλύτερο ποσοστό συμμετοχής των ΑΠΕ στην παραγωγή ενέργειας και τη μεγαλύτερη διασπορά των μονάδων παραγωγής. Επίσης, παρατηρήθηκε ότι παρόλο το υψηλό αιολικό δυναμικού της Λέσβου, περισσότερη από τη μισή επιφάνειά της κρίνεται απαγορευτική για χωροθέτηση ανεμογεννητριών, ενώ μόλις ένα μικρό ποσοστό κατέχει το βέλτιστο δείκτη καταλληλότητας εγκατάστασης αυτών.
Τα παρθεναγωγεία των Ουρσουλινών αδελφών στη Νάξο και την Τήνο (1670-1945)
Authors: Οικονομίδου Μαρία
Published: September 2021

Ιστορικό, λειτουργία, πολιτικές, εκπαιδευτικές και κοινωνικές πτυχές των παρθεναγωγείων των Ουρσουλινών στη Νάξο και στην Τήνο. Εδώ και τρεις αιώνες, τα σχολεία των αδελφών Ουρσουλινών προσφέρουν το εκπαιδευτικό τους έργο ακατάπαυστα, συμβάλλοντας στην εκπαίδευση των κοριτσιών στην Ελλάδα.
Συμβολή στην μελέτη της σεισμικής συμπεριφοράς αρχαίων μνημείων
Authors: Παπαδόπουλος Κωνσταντίνος
Published: September 2021

Η παρούσα διατριβή είναι μία, κατά το πλείστον, αριθμητική μελέτη που εστιάζει στην εξέταση της σεισμικής συμπεριφοράς αρχαίων κιόνων ελεύθερα ιστάμενων και συστοιχιών κιόνων που φέρουν λίθους επιστυλίου. Οι βασικοί στόχοι της ήταν αφενός να εξαγάγει αποτελέσματα, κατά το εφικτό αξιόπιστα, συμβάλλοντας στην περαιτέρω κατανόηση ενός πολύπλοκου και δύσκολου να περιγραφεί αναλυτικά φαινομένου, και αφετέρου να διατυπώσει συμπεράσματα όχι μόνο ποιοτικού αλλά και ποσοτικού χαρακτήρα, τα οποία να μπορούν να χρησιμοποιηθούν άμεσα για την εκτίμηση της σεισμικής τρωτότητας των εν λόγω αρχαίων μνημείων. Η μελέτη απαρτίζεται από επτά, εν πολλοίς αυθύπαρκτα, κεφάλαια και έναν επίλογο. Τα δύο πρώτα είναι εισαγωγικού χαρακτήρα, και σε αυτά παρουσιάζονται διάφορα στοιχεία (κατασκευαστικά, ιστορικά κ.α.) αναφορικά με τις μνημειακές λίθινες κατασκευές των Ελλήνων στους αρχαίους χρόνους. Στην συνέχεια, ακολουθεί το κεφάλαιο στο οποίο παρουσιάζονται, με συνοπτικό τρόπο, προγενέστερες εργασίες που έχουν συναφές αντικείμενο με την παρούσα, καθώς και τα βασικά ευρήματά τους. Το τέταρτο κεφάλαιο περιλαμβάνει τις προκαταρκτικές αριθμητικές επιλύσεις που σκόπευαν στην τεκμηρίωση της αξιοπιστίας του λογισμικού ως προς την πρόβλεψη της δυναμικής απόκρισης ξηρολιθοδομών και την βαθμονόμηση των βασικών παραμέτρων προσομοίωσης του φαινομένου. Στο επόμενο κεφάλαιο παρουσιάζονται αναλύσεις που αφορούν την σεισμική συμπεριφορά οκτώ ελεύθερα ιστάμενων αρχαίων κιόνων με διαφορετικά χαρακτηριστικά, οι οποίες οδήγησαν, μεταξύ άλλων, στην διατύπωση γενικών κριτηρίων για την εκτίμηση της σεισμικής ευστάθειας των αρχαίων κιόνων. Το έκτο κεφάλαιο πραγματεύεται την επιρροή στην σεισμική απόκριση ενός μέσου μεγέθους αρχαίου κίονα, της τοποθέτησης στις διεπιφάνειες του κίονα νέων πόλων από τιτάνιο, δύο ειδών (σωληνωτών και κολουροκωνικών) Η επιρροή αυτή, σύμφωνα με την σχετική (περιορισμένου πάντως εύρους) αριθμητική διερεύνηση, εκτιμήθηκε ως θετική. Στο έβδομο κεφάλαιο παρουσιάζονται αριθμητικές διερευνήσεις της σεισμικής συμπεριφοράς διαφόρων διατάξεων κιονοστοιχιών, δύο αρχαίων ναών, οι οποίες κατέληξαν, μεταξύ άλλων ότι η σεισμική ευστάθεια των κιονοστοιχιών που εξετάστηκαν είναι της ίδιας τάξης μεγέθους ή μεγαλύτερη από αυτήν που θα διέθεταν οι κίονές τους ιστάμενοι ελεύθερα. Στον επίλογο γίνεται ανακεφαλαίωση των κύριων συμπερασμάτων της διατριβής, παρατίθενται σχόλια για την αξιοπιστία των αριθμητικών προβλέψεων, αναφέρονται συνοπτικώς τα στοιχεία της εργασίας που είναι πρωτότυπα, και, τέλος, παρουσιάζονται επιγραμματικώς προτάσεις για περαιτέρω σχετική έρευνα.
Development of a method for simulation and optimization of integrated thermal energy systems of ship
Authors: Σακαλής Γεώργιος
Published: September 2021

Το αντικείμενο του παρόντος έργου είναι η ανάπτυξη μίας μεθόδου για την προσομοίωση ολοκληρωμένων ενεργειακών συστημάτων πλοίων και την βελτιστοποίηση της σύνθεσης, του σχεδιάσου και της λειτουργίας αυτών. Με τον όρο ολοκληρωμένα εννοούμε ενεργειακά συστήματα τα οποία προτείνονται για την κάλυψη των διαφόρων τύπων φορτίων που απαντώνται στα πλοία, στην μορφή απαιτήσεων πρόωσης, ηλεκτρισμού και θερμικής ενέργειας, με την κατανάλωση των κατά το δυνατόν ελαχίστων ενεργειακών πόρων. Από τεχνικής άποψης, τέτοια συστήματα μπορούν να επιτύχουν τους σκοπούς τους με την εφαρμογή συστημάτων ανάκτησης θερμότητας, οδηγώντας στην κατασκευή θερμικών συστημάτων που λειτουργούν σε συνδυασμένο θερμοδυναμικό κύκλο, ενώ μπορούν να χαρακτηριστούν και ως συστήματα συμπαραγωγής. Η μέθοδος που αναπτύσσεται μπορεί να επικουρήσει σε αποφάσεις που αφορούν στην επιλογή εναλλακτικών δομών του συστήματος, στον καθορισμό των χαρακτηριστικών των κύριων συνιστωσών αυτών καθώς και των κατάλληλων καταστάσεων λειτουργίας των υποσυστημάτων και του συστήματος ως συνόλου. Οι προτεινόμενες τεχνικές λύσεις δικαιολογούνται λαμβάνοντας υπόψιν τεχνοοικονομικά κριτήρια. Σημαντική έμφαση έχει δοθεί προς την κατεύθυνση αναπτύξεως μίας ενοποιημένης προσέγγισης της προσομοίωσης του συστήματος ως συνόλου και της εφαρμογής αλγορίθμων βελτιστοποίησης. Πιο συγκεκριμένα, οι επιδράσεις από τα τρία επίπεδα στα οποία αναζητούνται οι βέλτιστες λύσεις, δηλαδή τα επίπεδα σύνθεσης, σχεδιασμού και λειτουργίας, λαμβάνονται ταυτοχρόνως και ισοβαρώς υπόψιν κατά την αναζήτηση του συνολικού βέλτιστου. Επίσης, οι διαδικασίες προσομοίωσης και σχεδιασμού των επιμέρους συνιστωσών αναπτύσσονται λαμβάνοντας υπόψιν την ανάγκη λεπτομερούς μοντελοποίησης των υποσυστημάτων, τα οποία χρησιμοποιούνται σε διάφορες καταστάσεις λειτουργίας. Η εφαρμοσιμότητα και η προσαρμοστικότητα της μεθόδου υποδεικνύονται με την επίλυση ενός πλήθους εφαρμογών και παραμετρικών μελετών, οι οποίες υποδεικνύουν την επίδραση σημαντικών τεχνικών και οικονομικών παραμέτρων στις βέλτιστες λύσεις.